Document ID: 32007R0832

KOMISIJOS REGLAMENTAS (EB) Nr. 832/2007
2007 m. liepos 16 d.
iš dalies keičiantis Reglamento (EB) Nr. 197/2006 nuostatas dėl buvusių maisto produktų panaudojimo ir tokiems maisto produktams taikomų pereinamojo laikotarpio priemonių galiojimo pratęsimo
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. spalio 3 d. Europos Parlamento ir Tarybos reglamentą (EB) Nr. 1774/2002, nustatantį sveikatos taisykles gyvūninės kilmės šalutiniams produktams, neskirtiems vartoti žmonėms (1), ypač į jo 32 straipsnio 1 dalį,
kadangi:
(1)
Reglamente (EB) Nr. 1774/2002 numatoma galimybė išsamiai persvarstyti Bendrijos taisykles, taikomas gyvūninės kilmės šalutiniams produktams, ir nustatomi keli griežti reikalavimai, susiję su šių produktų naudojimu ir šalinimu. Visų pirma jo 22 straipsnio 1 dalies a ir b punktuose nustatomi bendri gyvūninės kilmės šalutinių produktų ir perdirbtų produktų naudojimo apribojimai.
(2)
Komisijos reglamente (EB) Nr. 197/2006 (2) dėl pereinamojo laikotarpio priemonių pagal Reglamentą (EB) Nr. 1774/2002, kurios susijusios su buvusių maisto produktų rinkimu, vežimu, apdorojimu, naudojimu ir šalinimu, nustatomos kelios pereinamojo laikotarpio priemonės, kurių galiojimas baigiasi 2007 m. liepos 31 d. Visų pirma Reglamento (EB) Nr. 197/2006 3 straipsnio c punkte nustatoma, kad valstybės narės gali leisti naudoti buvusius maisto produktus, jų toliau neapdorojus, pašarams arba kitais tikslais laikantis tam tikrų tame reglamente nurodytų sąlygų.
(3)
Ekonominės veiklos vykdytojai, kuriems taikomos šios laikinosios priemonės, paprašė pratęsti šių priemonių galiojimą, ir atsižvelgiant į aplinkybes tai reikėtų padaryti.
(4)
Siekiant Bendrijos teisės aktų aiškumo reikėtų aiškiai nurodyti, kad naudojimo atvejai, kurie gali būti laikomi teisėtais pagal Reglamento (EB) Nr. 197/2006 3 straipsnio c punktą, neturi poveikio bendriesiems apribojimams, nustatytiems Reglamento (EB) Nr. 1774/2002 22 straipsnio 1 dalies a ir b punktuose.
(5)
Todėl Reglamentą (EB) Nr. 197/2006 reikėtų atitinkamai iš dalies pakeisti.
(6)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 197/2006 iš dalies keičiamas taip:
1)
3 straipsnio c punktas pakeičiamas taip:
„c)
naudoti pašarams arba kitais tikslais jų toliau neapdorojus, jei
i)
tokie buvę maisto produktai neturėjo sąlyčio su gyvūninės kilmės žaliavomis, ir kompetentinga institucija įsitikina, kad toks naudojimas nėra pavojingas visuomenės arba gyvūnų sveikatai; ir
ii)
naudojant pašarams negali būti pažeidžiami apribojimai, nustatyti Reglamento (EB) Nr. 1774/2002 22 straipsnio 1 dalies a ir b punktuose.“
2)
5 straipsnyje data „2007 m. liepos 31 d.“ pakeičiama data „2009 m. liepos 31 d.“
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. liepos 16 d.

Labels: 0
17
6
20